*Projekts*

**LATVIJAS REPUBLIKAS MINISTRU KABINETS**

2014.gada \_\_\_. \_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_ \_\_ § )

**Turaidas muzejrezervāta aizsardzības nolikums**

Izdoti saskaņā ar likuma

„Par kultūras pieminekļu aizsardzību” 16.pantu

1. Noteikumi nosaka, ka Turaidas muzejrezervāts tiek izsludināts par īpaši aizsargājamu kultūras pieminekļa rezervātu (turpmāk – muzejrezervāts) un nosaka kārtību, kādā tiek nodrošināta muzejrezervāta saglabāšana, uzskaite un izpēte, izmantošana un popularizēšana.
2. Muzejrezervāts ir īpaši aizsargājams kultūras pieminekļu komplekss un ansamblis ar sevišķu vēsturisku, zinātnisku un kultūras vērtību un ir Latvijas Republikas nacionālās bagātības sastāvdaļa, kas atrodas īpašā valsts aizsardzībā. Kultūras pieminekļi atrodas vēsturiskajā vidē – vietā, kur tie radušies.
3. Muzejrezervāta izveides mērķis nacionālā un starptautiskā nozīmē ir saglabāt nākamajām paaudzēm vienu no senākajiem Latvijas valstiskajiem veidojumiem – Turaidas vēsturisko centru, ietverot novada kultūras mantojuma izpēti, tautas amatu un tradīciju saglabāšanu un popularizēšanu.
4. Muzejrezervāta izveides mērķi īsteno valsts tiešās pārvaldes iestāde „Īpaši aizsargājamais kultūras piemineklis – Turaidas muzejrezervāts”.
5. Muzejrezervāts aptver 11. – 20.gs. Turaidas vēsturiskā centra dabas un kultūras pieminekļus, kurus iedala četros kompleksos objektos:
	1. Turaidas pilskalns ar lībiešu koka pils pamatiem un Turaidas mūra pili ar priekšpils zonu;
	2. Turaidas Baznīckalns ar kapsētu un senu baznīcu celšanas vietu, Turaidas Rozes kapu, Turaidas baznīcu un ar valsts aizsargājamo dabas objektu – liepu;
	3. Turaidas muižas saimnieciskās apbūves centrs un dīķu sistēma;
	4. senā Gaujas lībiešu apmetnes vieta ar Tautasdziesmu parku.
6. Muzejrezervāta teritorijas robežas noteiktas saskaņā ar šo noteikumu 1. un 2.pielikumu.
7. Muzejrezervāta teritorijā ir aizliegtas jebkādas darbības, kas var iznīcināt vai apdraudēt muzejrezervāta kultūras pieminekļus, kultūrvēsturiskas vērtības un pārveidot vidi, kas kalpo kultūras mantojuma saglabāšanas mērķiem.
8. Muzejrezervāta teritorijā ir saglabājami un aizsargājami publiski pieejamie un ainaviski nozīmīgie skatu punkti. Nav pieļaujama skatu aizsegšana uz vēsturiskajām ēkām no ielas/ceļa un publiski pieejamiem skatu punktiem.
9. Muzejrezervāta teritorijā saglabājami un atjaunojami raksturīgie ceļi un ceļu seguma vēsturiskie vai tiem analoģiski materiāli.
10. Muzejrezervāta teritorijā nav pieļaujama jaunu ēku būvniecība. Muzejrezervāta teritorijā pieļaujama agrāk zudušo ēku rekonstruktīva atjaunošana uz vēsturiskiem pamatiem un citu objektu atjaunošana. Jebkuri restaurācijas un rekonstrukcijas darbi muzejrezervāta teritorijā saskaņojami Valsts kultūras pieminekļu aizsardzības inspekciju.
11. Izpētes darbu veikšana muzejrezervāta teritorijā saskaņojama ar Valsts kultūras pieminekļu aizsardzības inspekciju.
12. Valsts kultūras pieminekļu aizsardzības inspekcijai, pieņemot lēmumus par jautājumiem, kuri minēti šo noteikumu 10. un 11.punktā, tos iepriekš jāsaskaņo ar valsts tiešās pārvaldes iestādi „Īpaši aizsargājamais kultūras piemineklis – Turaidas muzejrezervāts”.
13. Muzejrezervāta popularizēšanu veic valsts tiešās pārvaldes iestāde „Īpaši aizsargājamais kultūras piemineklis – Turaidas muzejrezervāts” atbilstoši tās nolikumam, veidojot ekspozīcijas, organizējot un piedaloties vietējas nozīmes, valsts nozīmes un starptautiskos pasākumos.
14. Muzejrezervāta individuālo aizsargjoslu (aizsardzības zonu) un tās uzturēšanas režīmu nosaka Valsts kultūras pieminekļu aizsardzības inspekcija atbilstoši likumam „Par kultūras pieminekļu aizsardzību”.
15. Atzīt par spēku zaudējušiem Ministru kabineta 1994.gada 1.marta noteikumus Nr.61 „Par īpaši aizsargājamo kultūras pieminekli – Turaidas muzejrezervātu” (Latvijas Vēstnesis, 1994, 36.nr.).

Ministru prezidente L.Straujuma

Kultūras ministre D.Melbārde

Vīza: Valsts sekretāra p.i. S.Voldiņš

12.08.14. 10:07

472

A.Jurkāne

Tālr.67971797; 67971402

Fakss: 67973628

turaida.muzejs@apollo.lv